
Акафист Пресвятой Богородице

пред иконой Ее, именуемой

«ЗНАМЕНИЕ»

(Курская-Коренная)
Тропарь, глас 4

Яко необоримую стену и источник чудес стяжавше Тя раби Твои, Богородице пречистая, сопротивных ополчения низлагаем. Темже молим Тя: мир граду Твоему даруй и душам нашим велию милость.

Кондак, глас 4
Честнаго образа Твоего знамение празднующе, людие Твои, Богородительнице, имже дивную победу на сопротивныя граду Твоему даровала еси. Темже Тебе верою взываем: 

Радуйся, Дево, христиан похвало.

Кондак 1
Взбранной Воеводе и благой Одигитрии, путеводящей нас к Небесному Граду, приидите, припадем вси, града зде пребывающего не имущии, Тоя всесильнаго заступления просяще, чудеса же, от лет древних даже доныне от иконы Ея бываемыя, поминающе, велегласно возопиим:

Радуйся, Владычице, знамения милости Твоея миру присно являющая.

Икос 1
Ангели удивишася, зряще Тя, Владычице, иконою Твоею, яко столпом огненным, нам предходящую в великом исходе нашем из земли, беззаконники порабощенныя. Не Моисея бо, но Самую Тя имамы Путеводительницу в скорбном странствовании нашем, темже Ти благодарне зовем:

Радуйся, благословенная Одигитрие;

Радуйся, истиннаго Пути Мати.

Радуйся, сквозь пустыню мира сего нас провождающая;

Радуйся, Амалика мысленнаго преславно побеждающая.

Радуйся, источники благодати от иконы Твоея источающая;

Радуйся, закон Сына Твоего, Христа Бога нашего, на скрижалех сердец наших написующая.

Радуйся, зноем страстей палимых благодатное окропление;

Радуйся, изнемогающих всемощное укрепление.

Радуйся, сердец смятенных тишайшая усладо;

Радуйся, странных и сирых Божественная отрадо.

Радуйся, землю обетованную нам приуготовляющая;

Радуйся, небеснаго Иерусалима врата нам отверзающая.

Радуйся, Владычице, знамения милости Твоея миру присно являющая.

Кондак 2
Видехом, видехом выну чудеса и знамения Твоя, Владычице, исповедуем милость, не таим благодеяний Твоих, обаче велегласно вопием: Аллилуиа.

Икос 2
Разум Божий кто постиже и тайну судеб Его кто повесть? Возводит бо и низводит, смиряет и возносит, поражает и исцеляет, и кто бысть советник Ему? Темже и нас, грех наших ради, смири и царство наше низложи, сыны наша по всему лицу земли разсеяв. К кому убо прибегнем в скорби нашей, к кому руце прострем, аще не к Тебе, Всеблагая. Обаче сердцем сокрушенным вопием Ти таковая:

Радуйся, Сына Твоего за нас умоляющая;

Радуйся, праведный гнев Божий утоляющая.

Радуйся, беззаконий наших очищение;

Радуйся, грешным Ходатаице прощения.

Радуйся, светильник упования немеркнущий нам возжегшая;

Радуйся, во исходе и странствовании нашем иконою Твоею нам предтекшая.

Радуйся, вся разсеянныя воедино собирающая;

Радуйся, омофором Твоим светообразным вся покрывающая.

Радуйся, раздоры и нестроения умиряющая;

Радуйся, советы нечестивых разоряющая.

Радуйся, плавающих в житейском море окормляющая;

Радуйся, попечением Твоим ни единаго же оставляющая.

Радуйся, Владычице, знамения милости Твоея миру присно являющая.

Кондак 3
Силы Тобою деются и благодать от честныя иконы Твоея неоскудно изливается, Преблагословенная Дево, вся подвизая о Тебе вопити: Аллилуиа.

Икос 3
Имущи милосердие неизреченное, тамо благодать Твою возсияваеши, Всеблагая, идеже тьма огустевает и скорби приумножаются, темже не оставила еси нас сирых, обаче во иконе Твоей к нам убогим пришла еси, славящим Твое снисхождение и вопиющим сице:

Радуйся, чудес море;

Радуйся, милости пучино.
Радуйся, благодати приснотекущий источниче;

Радуйся, исцелений кладезю неисчерпаемый.

Радуйся, естества уставы победшая;

Радуйся, законы естественныя пременившая.

Радуйся, скорби наша на радость прелагающая;

Радуйся, плач и стенание в веселие духовное претворяющая.

Радуйся, озлобления и беды на пользу нам обращающая;

Радуйся, враги наша преславно смиряющая.

Радуйся, чаяния врагов посрамляющая;

Радуйся, поющия Тя возвеселяющая.

Радуйся, Владычице, знамения милости Твоея миру присно являющая.

Кондак 4
Бури искушений, на нас находящей, скорбям же и болезням, нас посещающим, егда терпению в нас оскудевати и духу нашему смущатися, притецем ко образу Пречистыя Девы и слезы точаще Той, от сердца возопиим: Богоноснеи руце Твои нам простирающи, из глубины зол возведи ны, яко да благодарными усты зовем: Аллилуиа.

Икос 4
Слышаху древле людие российстии слух явления святаго Твоего образа в дубраве Курстей и текше к нему со тщанием, умильно взываху: “Откуду нам сие, да прииде к нам Мати Господа нашего”, узрев же икону Твою, Владычице, при корене древеснем лежащую, и приемше ю, яко сокровище великое, возопиша Тебе, Первообразней:

Радуйся, раю светлейший, древо Жизни израстивший;

Радуйся, вертограде Божественный, древо Церкви прозябший.

Радуйся, Цвете благовонный, мир весь облагоухаяй;

Радуйся, крине непорочный, вселенную украшаяй.

Радуйся, лозо благоплодная, вином умиления всех напоившая;

Радуйся, розго освященная, плоды сладостными род человеческий напитавшая.

Радуйся, кореню домостроительства Божия;

Радуйся, спасения нашего верх и главизно.

Радуйся, злыя наши страсти из корене посекающая;

Радуйся, добродетелей сад насаждающая.

Радуйся, добрые обычаи в нас вкореняющая;

Радуйся, причастники райския жизни быти нас сподобляющая.

Радуйся, Владычице, знамения милости Твоея миру присно являющая.

Кондак 5
Боготочней звезде подобящеся, икона Твоя честная, Госпоже, землю Русскую и грады ея обтекаше, царие сей благоговейно поклоняхуся, царицы любовию ту благоукрашаху, архиереи страхом сретаху, верных же множества, духовно торжествующе, вопияху: Аллилуиа.

Икос 5
Видяще безбожников безумный совет икону Твою, Пречистая, разорити, от Тебе, Дево, посрамленный, и обретше образ Твой святый, от всякаго действа сокрушительна невредим, монаси и мирстии страхом и любовию возопиша Ти сицевая:

Радуйся, крепосте несокрушимая;

Радуйся, стено нерушимая.

Радуйся, лютых безбожников совет посрамившая;

Радуйся, чаяния врагов осуетившая.

Радуйся, хулителей уста заградившая;

Радуйся, икону Твою святую невредимо сохраншая.

Радуйся, от руки злодейской сия соблюдшая;

Радуйся, очи Твои от скверных дел человеческих обращающая.

Радуйся, лица Твоего Пречистаго от нас, убогих, не отвращающая;

Радуйся, из руки диаволи грешныя исхищающая.

Радуйся, прощение кающимся возсиявающая;

Радуйся, двери милосердия Божия ходатайством Твоим отверзающая.

Радуйся, Владычице, знамения милости Твоея миру присно являющая.

Кондак 6
Проповедует мир весь милости, от иконы Твоея изливаемыя, Всецарице! Отнелиже бо изшла еси тою из земли Русския, несть град, ниже весь, в них же не бе являема сила Твоя. Тем же от всех язык спасении и Тобою вопиют благодарно Богу: Аллилуиа.

Икос 6
Возсияй нам паки свет упования, Богородице Пречистая, зарю спасения миру возвестившая во Твоем рождестве. Не предаждь нас до конца в руце врагов наших и советы нечестивых и лютых отступников скоро разори. Да будет и страна наша Российская, якоже древле дом Твой, да процветет в ней благочестие, святыя обители и храмы да благоукрасятся, людие же, от лютых безбожников избавльшеся, да торжествуют с веселием, славяще Твое заступление и зовуще Ти таковая:

Радуйся, любовию Твоею всему миру возсиявшая;

Радуйся, из уст Божественных Сына Твоего всыновление рода человеческаго приявшая.

Радуйся, Мати Божия и Мати христианом;

Радуйся, недугов отъятие и Целительнице раном.

Радуйся, в темницах сущих незаходимый Свете;

Радуйся, узников отрадо и пространство клетей.

Радуйся, за правду гонимых дерзновение;

Радуйся, за веру страждущих тернение.

Радуйся, мучеников венчание;

Радуйся, мучителей грозное воздаяние.

Радуйся, связнем узы разрешающая;

Радуйся, телом и душою плененных свобождающая.

Радуйся, Владычице, знамения милости Твоея миру присно являющая.

Кондак 7
Хотящу праведному Судии и Богу человеки, Того забывающия, вразумити, попусти бранем велиим на земли воздвигнутися. Языцы бо смятошася и царства поколебашася. Смерть и ужас по лицу земли пройдоша, плач и стенание воздух огласи. Тогда убо вси, иже на Тя упование возложиша, Богородице, ко образу Твоему усердно притекаху и, от Тебе единыя спасения чающе, Богу, давшему Тя людем Заступницу, вопияху: Аллилуиа.

Икос 7
Новые знамения и чудеса велия явила еси от иконы Твоея честныя, Богомати, егда услышахом глас брани. Градом бо горящим и земли трясущейся, чертогом разрушаемым и пругом воздух исполняющим, соблюла еси церковь, в ней же образ Твой, Всецарице, пребываше, невредиму: вси же в ней молящиися, чудо видяще, едиными усты возопиша Ти таковая:

Радуйся, Державная Воеводо;

Радуйся, на Нюже уповают вси народи.

Радуйся, Церкве Столп и Утверждение;

Радуйся, всякия святыни защито и ограждение.

Радуйся, победо, мир побеждающая;

Радуйся, и не имущия упования спасающая.

Радуйся, благая Послушательнице молений прилежных;

Радуйся, безпомощных помоще и надеждо ненадежных.

Радуйся, сатану под нозе наша сокрушающая;

Радуйся, огню и стихиям повелевающая.

Радуйся, иконою Твоею нас остеняющая;

Радуйся, Покровом Твоим нас осеняющая.

Радуйся, Владычице, знамения милости Твоея миру присно являющая.

Кондак 8
Странное и страшное знамение явила еси, Всесвятая, егда домом разрушаемым, храмину малую, юже освятила еси прежде иконы Твоея пребыванием, сохранила еси невредиму, старицу же и сына ея, в той крыющихся, целых представила еси. Тем же вси, зрящии и слышащии сия, ужасахуся ужасом, страхом вопиюще: Аллилуиа.

Икос 8
Весь мир любовию Твоею Богоподобною объемлеши, Приснодево, ближняя и дальняя посещающи и всю поднебесную во иконе Твоей приснопоклоняемей обтекающи. Тем же от восток даже до запад шествие Твое бысть, да вси невозбранно к той припадают, Тебе же Первообразней припевают сицевая:

Радуйся, всех радостей Радосте;

Радуйся, Чаше неупиваемая сладости.

Радуйся, нынешняго века скорбнаго утешение;

Радуйся, будущия жизни наслаждение.

Радуйся, веселящихся на небеси нас ради оставляющая;

Радуйся, к земли многоскорбней и многобедствующей приникающая.

Радуйся, со иконою Твоею благодатными стопы невидимо в домы наша входящая;

Радуйся, благословение и радование тем приносящая.

Радуйся, келлии монашеския образом Твоим честным освящающая;

Радуйся, клети убогия паче палат царских тем украшающая.

Радуйся, храмы Божии Ликом Твоим Пресвятым облистающая;

Радуйся, в жилищах чтущих Тя незримо пребывающая.

Радуйся, Владычице, знамения милости Твоея миру присно являющая.

Кондак 9
Всяк возраст и всяк чин притекает к Тебе, Богоневесто Владычице, всем бо простерты суть Богоноснеи Твои руце, всем вся подаеши независтно, вся светлиши и утешаеши, Всецарице. Темже, о Тебе веселящеся, вопием Богу: Аллилуиа.

Икос 9
Вития многовещанныя увядоша и ритори благоглаголивии изнемогоша, по долгу Тя прославити хотящии, Марие Богородице, недоумеет бо всяк ум благохвалити Тя по достоянию, обаче аще мы умолкнем – камение возопиют. Темже, аще и недостойнии суще, бренными усты дерзаем взывати Ти таковая:

Радуйся, пророков огнедохновенный глагол;

Радуйся, апостолов проповедь неумолкаемая.

Радуйся, преподобных сердечное пение;

Радуйся, исповедников крепосте и дерзновение.

Радуйся, молчальников тайнолепная беседо;

Радуйся, риторов и Богопроповедников Златыя уста.

Радуйся, на страсти подвизающихся превознесенная наградо;

Радуйся, всех праведников Божественная отрадо.

Радуйся, матерей славо и девства похвало;

Радуйся, старцев покой и юных Водительнице.

Радуйся, Адама смертнаго дщи, Богу же Родительнице;

Радуйся, славою неизреченною близ Бога сияющая.

Радуйся, Владычице, знамения милости Твоея миру присно являющая.

Кондак 10
Спастися миру тепле помолися, Богородице, помощи бо Твоея требует, сетям лукаваго, по всему лицу земли распростертым, языком же шатающимся, и бурям напастей, на Церковь Божию воздвизаемым; тем же, яко же в Кане Галилейстей иногда, рцы слово к Сыну Твоему и Богу, да воду искушений же и скорбей в вино умиления и веселия Божественнаго претворит, да поем Ему выну: Аллилуиа.

Икос 10
Стена необорима нам буди, Всенепорочная, сопротив ополчений видимых и невидимых враг, державно по нас поборающи, любовию вопиющих Ти таковая:

Радуйся, Богоноснеи руце Твои о нас к Богу присно воздвизающая;

Радуйся, духов злобы под нозе наша покоряющая.

Радуйся, князя тьмы хитросплетенные советы посрамляющая;

Радуйся, тучи помыслов Духом Божиим развевающая.

Радуйся, уныние от нас отгоняющая;

Радуйся, треволнения житейския смиряющая.

Радуйся, бурем напастей повелевающая;

Радуйся, обуреваемым благодатно окормляющая.

Радуйся, из глубины зол извлачающая;

Радуйся, погибающим длани милостивно простирающая.

Радуйся, нози наша на пути спасения наставляющая;

Радуйся, руце наша во бранех укрепляющая.

Радуйся, Владычице, знамения милости Твоея миру присно являющая.

Кондак 11
Пения наша, якоже Сын Твой вдовичу лепту, приими, Всесвятая, и подаждь нам всегда Тебе сия приносити, живот наш в мире управляющи и грехом прощение дарующи, яко да в небесныя обители вшедше, воскликнем Богу: Аллилуиа.

Икос 11
Светообразный омофор Твой, Всеблагая, над землею нашею невидимо простри, нечестия безлунную ночь прогоняющи, зарю же пакибытия возсиявающи, да в радости немолчно зовем:

Радуйся, воистину в Солнце облеченная;

Радуйся, венцем от звезд увязенная.

Радуйся, рясны златыми преиспещренная;

Радуйся, красото неизреченная.

Радуйся, Светлосте, денницы светлейшая;

Радуйся, теплото, солнца любезнейшая.

Радуйся, зарнице будущаго века;

Радуйся, Свете невечерний ангелов и человеков.

Радуйся, темныя демонския полки далече отгоняющая;

Радуйся, неверия тьму просвещающая.

Радуйся, во оружия света нас облекающая;

Радуйся, Святыне, цветы всех добродетелей благоухающая.

Радуйся, Владычице, знамения милости Твоея миру присно являющая.

Кондак 12
Благодать возблагодать от иконы Твоея прияхом, Богородице Пречистая. Никтоже бо притекаяй к той с верою тощь отходит, но кийждо по потребе своей дар Божественный приемлет и радостию венчается, вопия к Богу: Аллилуиа.

Икос 12
Поем Тя, величаем Тя, поклоняем Ти ся, Госпоже Пречистая, сытости похвал Твоих отнюдь не знающе, и припадающи пред честным Твоим образом, умильно взываем Ти сице:

Радуйся, душ наших сладчайшая весно;

Радуйся, сердец наших светлейшее утро.

Радуйся, высото недомышляемая;

Радуйся, славо неувядаемая.

Радуйся, блаженство нескончаемое;

Радуйся, благосте неизсякаемая.

Радуйся, веселие неизреченное;

Радуйся, воистину едина Преблагословенная.

Радуйся, превыше всей твари Превознесенная;

Радуйся, в житии сем нас заступающая.

Радуйся, в час смертный верныя сретающая;

Радуйся, яко и на Страшном Судищи спасаеши на Тя уповающия.

Радуйся, Владычице, знамения милости Твоея миру присно являющая.

Кондак 13
О, Всепетая Мати и Мати всем Христианом, Сына Твоего и Бога любовию подражающи, вопиеши к нам милостивно: не бойся, малое стадо, Аз есмь с нами и никтоже на вы! Темже Ти любовию припадающе и со слезами благодаряще, велегласно зовем: Аллилуиа.

Этот кондак читается трижды, затем икос 1 и кондак 1.
Молитва
Царица наша Преблагая, надеждо наша, Богородице, Приятелище сирых и странных Предстательнице, скорбящих Радосте, обидимых Покровительнице, зриши нашу беду, зриши нашу скорбь; помози нам, яко немощным, окорми нас, яко странных, обиду нашу веси, разреши ту, яко волиши, избави отечество наше, страждущую землю Российскую, от лютаго безбожников обстояния, спаси и сохрани рабов Твоих (имярек) и всех нас, зде предстоящих и молящихся, и покрый нас от всякаго зла честным Твоим Омофором, яко не имамы иныя Помощи разве Тебе, ни иныя Предстательницы, ни благия Утешительницы, токмо Тебе, о Богомати, яко да сохраниши нас и покрыеши во веки веков. Аминь.
Празднование в честь иконы Божией Матери «Знамение»:
8 марта (21 марта) – в память спасения иконы от революционеров-безбожников, пытавшихся взорвать икону в Курском соборе в 1898 году;
9-я пятница по Пасхе – ежегодный крестный ход с иконой из Курского Знаменского монастыря в Коренную пустынь;
8 сентября (21 сентября) – в память обре́тения иконы в 1295 году в день Рождества Пресвятой Богородицы;

27 ноября (10 декабря) – праздник иконы Божией Матери «Знамение».

Акафист Пресвятой Богородице

пред иконой Ее, именуемой

«ЗНАМЕНИЕ»

(Курская-Коренная)

чтобы напечатать в виде книжки-брошюры, печатать страницы

2,31,4,29,6,27,8,25,10,23,12,21,14,19,16,17
потом перевернуть листочки и печатать страницы
32,1,30,3,28,5,26,7,24,9,22,11,20,13,18,15
для печати обложки:
33,34

